UREDBA KOMISIJE (EU) 2022/1290

оd 22. srpnja 2022.

o izmjeni priloga II., III. i IV. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za ametoktradin, klormekvat, dodin, nikotin, profenofos i Spodoptera exigua multicapsid nucleopolyhedrovirus (SeMNPV), izolat BV-0004 u ili na određenim proizvodima

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 5. stavak 1. i članak 14. stavak 1. točku (a),

budući da:

(1) Maksimalne razine ostataka (MRO) za ametoktradin i dodin utvrđene su u Prilogu II. Uredbi (EZ) br. 396/2005. MRO-i za klormekvat i nikotin utvrđeni su u dijelu A Priloga III. toj uredbi. MRO-i za profenofos utvrđeni su u Prilogu II. i dijelu B Priloga III. toj uredbi. Za Spodoptera exigua multicapsid nucleopolyhedrovirus (SeMNPV), izolat BV-0004 u Uredbi (EZ) br. 396/2005 nisu utvrđeni specifični MRO-i niti je ta tvar uvrštena u Prilog IV. toj uredbi te se stoga primjenjuje zadana vrijednost od 0,01 mg/kg utvrđena u članku 18. stavku 1. točki (b) te uredbe.

(2) U okviru postupka odobrenja uporabe sredstva za zaštitu bilja koje sadržava aktivnu tvar ametoktradin na kulturama koje bi mogle privlačiti pčele, što bi moglo dovesti do ostataka u medu, podnesen je zahtjev za izmjenu postojećeg MRO-a za med u skladu s člankom 6. stavkom 1. Uredbe (EZ) br. 396/2005.

(3) Kad je riječ o dodinu, podnesen je zahtjev za izmjenu postojećih MRO-a za agrume u skladu s člankom 6. stavkom 1. Uredbe (EZ) br. 396/2005.

(4) U skladu s člankom 8. Uredbe (EZ) br. 396/2005 predmetne države članice ocijenile su oba zahtjeva i Komisiji su dostavile izvješća o ocjeni.

(5) Europska agencija za sigurnost hrane („Agencija”) ocijenila je te zahtjeve i izvješća o ocjeni, posebno ispitavši rizike za potrošače i, prema potrebi, za životinje, te je dala obrazložena mišljenja o predloženim MRO-ima (2). Ta je mišljenja dostavila podnositeljima zahtjeva, Komisiji i državama članicama te ih je učinila dostupnima javnosti.

(6) Agencija je zaključila da su svi uvjeti u pogledu potpunosti dostavljenih podataka ispunjeni i da su izmjene MRO-â koje su zatražili podnositelji zahtjeva prihvatljive u odnosu na sigurnost potrošača na temelju ocjene izloženosti potrošača za 27 specifičnih europskih potrošačkih skupina. Tim je zaključkom Agencija uzela u obzir najnovije informacije o toksikološkim svojstvima tvari. Opasnost od prekoračenja prihvatljivog dnevnog unosa ili akutne referentne doze nije utvrđena ni pri izlaganju tim tvarima tijekom cijelog životnog vijeka konzumiranjem svih prehrambenih proizvoda koji ih mogu sadržavati ni pri kratkoročnom izlaganju zbog znatnog konzumiranja predmetnih proizvoda.

(7) Za klormekvat su utvrđeni neki privremeni MRO-i – Uredbom Komisije (EU) 2019/1561 (3) od 6 mg/kg za bukovače, a Uredbom Komisije (EU) 2017/693 (4) od 0,9 mg/kg za kultivirane gljive. Ti privremeni MRO-i utvrđeni su na temelju podataka dobivenih praćenjem koji su pokazali da su se ostaci pojavili na netretiranim kultiviranim gljivama na razini višoj od granice određivanja zbog unakrsne kontaminacije kultiviranih gljiva slamom koja je zakonito tretirana klormekvatom. Ti privremeni MRO-i važili su do 13. travnja 2021., do dostave podataka dobivenih praćenjem o prisutnosti te tvari u predmetnim proizvodima.

(8) Agencija i subjekti u poslovanju s hranom dostavili su nove podatke dobivene praćenjem koji pokazuju da se ostaci klormekvata i dalje pojavljuju u bukovačama i kultiviranim gljivama u količinama većima od granice određivanja. Uzgajivači gljiva obavijestili su Komisiju o jednoj aktivnoj studiji u kojoj će se procijeniti razine kontaminacije bukovača i drugih kultiviranih gljiva. Budući da će ta studija biti dovršena 2022. i prikupljeni podaci tad će se dostaviti Komisiji, primjereno je produljiti valjanost tih privremenih MRO-a za godinu dana od objave ove Uredbe.

(9) Uredbom (EU) 2017/693 za klormekvat je utvrđen i privremeni MRO za kruške (0,07 mg/kg) jer su podaci dobiveni praćenjem pokazali postojanost u stablima uslijed prethodnih uporaba. Taj privremeni MRO važio je do 13. travnja 2021., do dostave podataka dobivenih praćenjem o prisutnosti te tvari u predmetnom proizvodu. Agencija, države članice i subjekti u poslovanju s hranom dostavili su nove podatke dobivene praćenjem koji pokazuju da se ostaci te tvari i dalje pojavljuju u kruškama u količinama većima od granice određivanja. Stoga je primjereno nastaviti pratiti razine klormekvata u kruškama i produljiti valjanost tog privremenog MRO-a za sedam godina od objave ove Uredbe.

(10) Za nikotin su Uredbom Komisije (EU) 2017/978 (5) utvrđeni privremeni MRO-i za divlje gljive (tj. za sušene vrganje i za sušene divlje gljive osim vrganja), koji su važili do 19. listopada 2021., do dostave i ocjene novih podataka i informacija o prirodnoj prisutnosti ili stvaranju nikotina u predmetnim proizvodima. Ne postoje nedvojbeni znanstveni dokazi na temelju kojih je moguće dokazati da se nikotin prirodno pojavljuje u predmetnim proizvodima i objasniti mehanizam njegova stvaranja. Agencija i subjekti u poslovanju s hranom dostavili su nove podatke dobivene praćenjem koji pokazuju da se ostaci te tvari i dalje pojavljuju u tim proizvodima u količinama većima od granice određivanja. Stoga je primjereno nastaviti pratiti razine nikotina u tim proizvodima i produljiti valjanost tih privremenih MRO-a za sedam godina od objave ove Uredbe.

(11) Za profenofos je Uredbom (EU) 2017/978 utvrđen privremeni MRO za ružine latice, koji je važio do 18. listopada 2021., do dostave podataka dobivenih praćenjem o prisutnosti te tvari u predmetnom proizvodu. Agencija i subjekti u poslovanju s hranom dostavili su nove podatke dobivene praćenjem koji pokazuju da se ostaci te tvari i dalje pojavljuju u ružinim laticama u količinama većima od granice određivanja. Stoga je primjereno nastaviti pratiti razine profenofosa u ružinim laticama i produljiti valjanost tog privremenog MRO-a za sedam godina od objave ove Uredbe.

(12) Jednoj državi članici podnesen je zahtjev u skladu s člankom 7. Uredbe (EZ) br. 1107/2009 Europskog parlamenta i Vijeća (6) za odobrenje aktivne tvari Spodoptera exigua multicapsid nucleopolyhedrovirus (SeMNPV), izolat BV-0004. U skladu s člankom 11. stavkom 2. te uredbe predmetna država članica ocijenila je taj zahtjev. Agencija je procijenila taj zahtjev i dostavila zaključak o stručnom pregledu procjene rizika od uporabe te aktivne tvari kao pesticida (7), u kojem je navela da je Spodoptera exigua multicapsid nucleopolyhedrovirus (SeMNPV), izolat BV-0004 prihvatljiv za uvrštavanje u Prilog IV. Uredbi (EZ) br. 396/2005. Stoga je primjereno tu tvar uvrstiti u Prilog IV. Uredbi (EZ) br. 396/2005.

(13) Na temelju obrazloženih mišljenja i zaključka Agencije te uzimajući u obzir relevantne čimbenike iz članka 14. stavka 2. Uredbe (EZ) br. 396/2005 predložene izmjene MRO-â ispunjavaju uvjete iz članka 14. stavka 2. Uredbe (EZ) br. 396/2005.

(14) Uredbu (EZ) br. 396/2005 trebalo bi stoga na odgovarajući način izmijeniti.

(15) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Prilozi II., III. i IV. Uredbi (EZ) br. 396/2005 mijenjaju se u skladu s Prilogom ovoj Uredbi.

Članak 2. Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 22. srpnja 2022. Za Komisiju Predsjednica Ursula VON DER LEYEN

(1) SL L 70, 16.3.2005., str. 1.

(2) Znanstvena izvješća Europske agencije za sigurnost hrane (EFSA) dostupna su na internetu: http://www.efsa.europa.eu:

Reasoned Opinion on the modification of the existing maximum residue level for ametoctradin in honey (Obrazloženo mišljenje o izmjeni postojeće maksimalne razine ostataka za ametoktradin u medu). EFSA Journal 2021.;19(11):6943.

Reasoned Opinion on the modification of the existing maximum residue levels for dodine in citrus fruits (Obrazloženo mišljenje o izmjeni postojećih maksimalnih razina ostataka za dodin u agrumima). EFSA Journal 2021.;19(11):6950.

(3) Uredba Komisije (EU) 2019/1561 оd 17. rujna 2019. o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za klormekvat u kultiviranim gljivama (SL L 240, 18.9.2019., str. 1.).

(4) Uredba Komisije (EU) 2017/693 оd 7. travnja 2017. o izmjeni priloga II., III. i V. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za bitertanol, klormekvat i tebufenpirad u ili na određenim proizvodima (SL L 101, 13.4.2017., str. 1.).

(5) Uredba Komisije (EU) 2017/978 od 9. lipnja 2017. o izmjeni priloga II., III. i V. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za fluopiram; heksaklorcikloheksan (HCH), alfa-izomer; heksaklorcikloheksan (HCH), beta-izomer; heksaklorcikloheksan (HCH), zbroj izomera, osim gama-izomera; lindan (heksaklorcikloheksan (HCH), gama-izomer); nikotin i profenofos u ili na određenim proizvodima (SL L 151, 14.6.2017., str. 1.).

(6) Uredba (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (SL L 309, 24.11.2009., str. 1.).

(7) Conclusion on the peer review of the pesticide risk assessment of the active substance Spodoptera exigua multicapsid nucleopolyhedrovirus (SeMNPV) (Zaključak o stručnom pregledu procjene rizika od uporabe aktivne tvari Spodoptera exigua multicapsid nucleopolyhedrovirus (SeMNPV) kao pesticida). EFSA Journal 2021.;19(10):6848.